**Predkladacia správa**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 195/2018 Z. z., ktorým sa ustanovujú podmienky na poskytnutie investičnej pomoci, maximálna intenzita investičnej pomoci a maximálna výška investičnej pomoci v regiónoch Slovenskej republiky v znení neskorších predpisov (ďalej len „návrh nariadenia“) sa predkladá ako iniciatívny materiál.

Návrh nariadenia vlády zavádza v súvislosti so zmenou mapy regionálnej pomoci pre Slovenskú republiku, ktorú Európska komisia schválila 3. októbra 2024, možnosť zvýšiť intenzitu regionálnej investičnej pomoci o 10 percentuálnych bodov pri realizácii investičného projektu, ktorý spadá do pôsobnosti nariadenia Európskeho parlamentu a Rady (EÚ) 2024/795 z 29. februára 2024, ktorým sa zriaďuje Platforma strategických technológií pre Európu (platforma STEP) a mení sa smernica 2003/87/ES a nariadenia (EÚ) 2021/1058, (EÚ) 2021/1056, (EÚ) 2021/1057, (EÚ) č. 1303/2013, (EÚ) č. 223/2014, (EÚ) 2021/1060, (EÚ) 2021/523, (EÚ) 2021/695, (EÚ) 2021/697 a (EÚ) 2021/241 (Ú. v. EÚ L, 2024/795, 29. 2. 2024).

Zvýšenou intenzitou regionálnej investičnej pomoci budú môcť byť podporené investičné projekty, ktoré sa budú realizovať v oblasti vývoja alebo výroby kritických technológií. Pod kritickými technológiami sa podľa uvedeného nariadenia STEP rozumejú digitálne technológie, ktoré prispievajú k cieľom programu Digitálne desaťročie do roku 2030 (rozhodnutie (EÚ) 2022/2481), čisté technológie efektívne využívajúce zdroje vrátane technológií s nulovou stopou a biotechnológie vrátane liekov uvedených na zozname EÚ kritických liekov a ich zložiek.

Návrhom nariadenia vlády sa zavádza aj strop pre maximálne zvýšenie intenzity investičnej pomoci pri investičných zámeroch, ktoré spĺňajú viaceré podmienky pre zvýšenie intenzity investičnej pomoci. V súlade s čl. 14 ods. 14 nariadenia Komisie (EÚ) č. 651/2014 v platnom znení sa strop pre maximálne zvýšenie intenzity investičnej pomoci navrhuje vo výške 75 % oprávnených nákladov investičného zámeru.

Okrem uvedeného sa návrhom nariadenia vlády nahrádza pojem najmenej rozvinutý okres pojmom prioritný okres v súlade s návrhom zákona o podpore prioritných okresov a o zmene a doplnení niektorých zákonov.

Materiál bol predmetom medzirezortného pripomienkového konania, pripomienky, ktoré boli voči jeho zneniu uplatnené sú uvedené vo vyhodnotení medzirezortného pripomienkového konania.

Na rokovanie Legislatívnej rady vlády SR sa návrh nariadenia vlády SR predkladá bez rozporov.

Návrh nariadenia je v súlade s Európskou chartou miestnej samosprávy.